Starfsmenn við kjarnaborun og lagfæringar á Hvalfjarðargöngum verða enn og aftur vitni að vítaverðum akstri . Síðastliðinn föstudag var bifreið ekið á tilkynningarskilti þegar ökumaður reyndi að aka öfugu megin fram úr flutningabíl upp brekkuna að norðanverðu í göngunum . Starfsmenn segjast vera með lífið í lúkunum þar sem margir ökumanna virði merkingar að vettugi og aki óvarlega framhjá vinnusvæði . „ Þetta er hreinn og klár háskaakstur og bormennirnir eru satt að segja skelfingu lostnir yfir því sem þeir verða vitni að . Og það sem verra er - fyrir þá sjálfa og öryggi þeirra : Næsta hola verður boruð af akreininni sjálfri og þá verða bæði tæki og mannskapur á sjálfri akbrautinni og þar með í stórhættu ef ekki verður lát á glæfraakstrinum nú þegar , “ segir í tilkynningu á heimasíðu Spalar .